આ માહિતી આપતાં અશોક ભટ્ટે ‘મિડ-ડે’ને કહ્યું હતું કે ‘હું આ જ જગ્યા પર વીસ વર્ષથી વડાપાવનો સ્ટૉલ ચલાવું છું. આ સ્ટૉલ પર છ જણ નભી રહ્યા છે. સામાન્ય રીતે સુધરાઈનો અતિક્રમણ વિભાગ કોઈ ફેરિયા કે સ્ટૉલને હટાવવા આવે તો તે ફેરિયાના સામાનને કે સ્ટૉલને તેઓ નુકસાન પહોંચાડતા નથી. જોકે ગુરુવારે સુધરાઈની કાર્યવાહીએ અમને જોરદાર ઝટકો આપ્યો હતો. તેમણે મને આ સ્ટૉલ હટાવવા માટે કોઈ પણ પ્રકારની નોટિસ આપી નહોતી. ગુરુવારે સાંજના તેઓ આવ્યા અને મને સ્ટૉલનું ફક્ત ઇલેક્ટિÿક કનેક્શન કાઢવા કહ્યું હતું. મને સામાન બહાર કાઢવાનો પણ મોકો આપ્યો નહોતો અને સીધું જ મારા સ્ટૉલ પર અને મારી બાજુના સ્ટૉલ પર બુલડોઝર ફેરવી દીધું હતું. સુધરાઈની આવી કાર્યવાહી મેં ક્યારેય જોઈ નથી. એને લીધે મને ૭૫,૦૦૦ રૂપિયાનું નુકસાન થયું હતું. એક બાજુ સરકાર સ્વયંરોજગારની વાત કરે છે, જ્યારે બીજી બાજુ તેમના અધિકારીઓ આ પ્રકારનું નુકસાન કરીને લોકોની રોજીરોટી બંધ કરી રહ્યા છે.’